На основу чл. 52. и 25. Закона о јавним предузећима („Службени гласник РС“, бр. 15/16, 88/19 и 62/23), члана 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19), члана 19. став 4. и 5. и члана 26. Одлуке о оснивању Јавног комуналног предузећа "Паркинг-сервис" – Ниш („Службени лист Града Ниша“, бр. 145/2016 и 18/2018),

Скупштина Града Ниша, на седници од \_\_.\_\_.2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА "ПАРКИНГ-СЕРВИС" - НИШ**

**I** **Александра Божанић**, мастер инжењер менаџмента, именује се за вршиоца дужности директора Јавног комуналног предузећа „Паркинг-сервис“ - Ниш, најдуже до годину дана од дана именовања.

**II** Вршилац дужности директора Јавног комуналног предузећа „Паркинг-сервис“ - Ниш има сва права, обавезе и овлашћења која има директор овог предузећа.

**III** Ово решење објавити у „Службеном гласнику Републике Србије“ и „Службеном листу Града Ниша“, као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, бр. 15/16, 88/19 и 62/23) и чланом 26. Одлуке о оснивању Јавног комуналног предузећа "Паркинг-сервис" – Ниш („Службени лист Града Ниша“, бр. 145/2016 и 18/2018) прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 19. Одлуке о оснивању Јавног комуналног предузећа "Паркинг-сервис" – Ниш, прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњем вршиоцу дужности директора Дејану Димитријевићу истекао мандат, у циљу обезбеђивања услова за несметано функционисање јавног комуналног предузећа, неопходно је именовати новог вршиоца дужности директора предузећа.

Александра Божанић завршила је основну и средњу економску школу у Нишу. На Економском факултету у Нишу дипломирала је 2013. године са темом “Регионални развој малих и средњих предузећа” и стекла звање дипломирани економиста. На Машинском факултету Универзитета у Нишу је 2014. године стекла звање мастер инжењера менаџмента са просечном оценом 9,56. Као волонтер радила је у редакцији часописа “Капитал Магазин”. Била је члан савета Нишких музичких свечаности (2015-2016), члан управног одбора Нишког симфонијског оркестра, члан савета манифестације “Филмски сусрети”(2017-2018). У “Тeming systems” d. o. o. , "Agroeksport" и ИГМ- у “Ћеле кула” стекла је значајно радно искуство. У периоду од 2016. до 2018. радила је у Националној служби за запошљавање. Од 2018.године запослена у ЈКП - у "Паркинг сервис". Радила је у служби интерне контроле, затим на месту саветника директора. На позицији извршног директора ЈКП “Паркинг сервис” се налази од 2020. године. Члан је Савета Економског факултета у Нишу од 2023.године. Говори енглески језик. Поседује сертификат за корпоративно управљање.

На основу наведеног, а имајући у виду да Александра Божанић, мастер инжењер менаџмента, испуњава услове за именовање вршиоца дужности директора Јавног комуналног предузећа „Паркинг-сервис“ – Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

**ПОУКА О ПРАВНОМ ЛЕКУ:** Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2024. године

**СКУПШТИНА ГРАДА НИША**

**Председник**

**доц. др Бобан Џунић**